作者:高適
標題:宋中遇林慮楊十七山人，因而有別
內容:昔餘涉漳水，驅車行鄴西。遙見林慮山，蒼蒼戛天倪。邂逅逢爾曹，說君彼巖棲。蘿徑垂野蔓，石房倚雲梯。秋韭何青青，藥苗數百畦。慄林隘穀口，栝樹森回溪。耕耘有山田，紡績有山妻。人生苟如此，何必組與珪。誰謂遠相訪，曩情殊不迷。簷前舉醇醪，灶下烹只雞。朔風忽振盪，昨夜寒螿啼。遊子益思歸，罷琴傷解攜。出門盡原野，白日黯已低。始驚道路難，終念言笑暌。因聲謝岑壑，歲暮一攀躋。